b'\n_START_ARTICLE_\nKiudo\n_START_PARAGRAPH_\nKiudo (jap. lanko kelias) \xe2\x80\x93 i\xc5\xa1 Japonijos kil\xc4\x99s kovos menas su lankais.\n_START_SECTION_\nIstorija\n_START_PARAGRAPH_\nTai yra viena seniausi\xc5\xb3 kovos meno r\xc5\xab\xc5\xa1i\xc5\xb3. Pirmieji pie\xc5\xa1iniai, kuriuose vaizduojamas didelis asimetri\xc5\xa1kas japon\xc5\xb3 lankas, siekia Jajoi period\xc4\x85 (500 m. pr. m. e. - 300 m.). Pirmos ra\xc5\xa1ytin\xc4\x97s \xc5\xbeinios apie japoni\xc5\xa1kus lankus randamos kin\xc5\xb3 kronikoje Weishu (apie 297 m.).\n_START_SECTION_\nTechnika\n_START_PARAGRAPH_\nNuo vis\xc5\xb3 kit\xc5\xb3 \xc5\xa1audymo i\xc5\xa1 lanko b\xc5\xabd\xc5\xb3 japoni\xc5\xa1kas skiriasi savo ypatingos formos ir ilgio lanku bei \xc5\xa1audymo technika. Japoni\xc5\xa1kas tradicinis lankas yra asimetrinis, apie 2,20 m ilgio, gaminamas i\xc5\xa1 bambuko. Str\xc4\x97l\xc4\x97s yra apie 1 m ilgio, taip pat gaminamos i\xc5\xa1 bambuko. Templ\xc4\x97 kabinama specialiu grioveliu, esan\xc4\x8diu ant de\xc5\xa1in\xc4\x97s rankos pir\xc5\xa1tin\xc4\x97s nyk\xc5\xa1\xc4\x8dio. Lankas i\xc5\xa1keliamas vir\xc5\xa1 galvos ir tempiamas abiejomis rankomis \xc5\xbeemyn. Paleidimo momentu lankas sukamas \xc4\xaf kair\xc4\x99, taip suteikiant str\xc4\x97lei tiesi\xc4\x85 trajektorij\xc4\x85 bei papildom\xc4\x85 str\xc4\x97l\xc4\x97s i\xc5\xa1metimo greit\xc4\xaf.\n_START_SECTION_\nProfesionalus sportas\n_START_PARAGRAPH_\n2006 m. \xc4\xafkurta Tarptautin\xc4\x97 kyudo federacija (IKYF) vienija apie pus\xc4\x99 milijono \xc5\xa1auli\xc5\xb3 i\xc5\xa1 17 \xc5\xa1ali\xc5\xb3. 2010 m. Tokijuje surengtas pirmasis pasaulio \xc4\x8dempionatas. 2012 m. Vilniuje surengtas pirmasis Lietuvos \xc4\x8dempionatas. Lietuvos kyudo federacija (prezident\xc4\x97 - Ringa Baltru\xc5\xa1ait\xc4\x97) yra tarptautin\xc4\x97s federacijos pilnateis\xc4\x97 nar\xc4\x97.'